Karin Nødgaard (DF), 2007-05-11:
Beslutningsforslaget, som er til debat i dag, drejer sig om de forhold, der er i Danmark for gravide og fødende kvinder.
Det er et område, som helt basalt er meget vigtigt, da det jo handler om noget så livgivende som nye medborgere, og at de og deres familier får gode betingelser som start på tilværelsen.
En fødsel er vel nok en af de vigtigste, om ikke den vigtigste begivenhed i en kvindes liv.
For de flestes vedkommende er det en positiv oplevelse trods strabadserne, der er forbundet dermed, og for en mindre del er det mere problematisk og måske endda traumatiseret.
Her spiller forholdene i sundhedsvæsenet en betydelig rolle.
Det skal slås fast, at en graviditet og en fødsel som udgangspunkt ikke er en sygdom, men en naturlig del af et menneskeliv.
Når dette er sagt, er det dog sådan, at graviditets- og fødselsforløbet henhører under sygehusvæsenet, og det er de tilbud, der i dag er til debat.
Jeg skal ikke sige, at der ikke er ting, hvilket vi også har hørt fra tidligere ordførere, som ikke fungerer hensigtsmæssigt, og derfor er det selvfølgelig godt, at vi drøfter området i dag.
I forbindelse med kommunalreformen, hvor vi fik ændret på opgavefordelingen, er det nu regionerne, som har den store opgave, og det må forventes, at der i regionerne er en afklarethed om deres rolle, og at de lever op til ansvaret for, at der er ensartede forhold for de gravide landet over, samt at der er ens rettigheder for alle gravide uanset økonomisk formåen.
Vedrørende økonomi er det i forslaget beregnet, at de økonomiske konsekvenser af forslaget vil være, at der bør afsættes 16 mio. kr. til regionerne.
Her vil vi i Dansk Folkeparti gerne høre, hvordan Enhedslisten er kommet frem til dette beløb, og hvorfra man eventuelt har tænkt sig pengene skal tages.
Man har også været lidt inde op jordemødrenes arbejdsbetingelser, og der er det jo vigtigt at holde fast i, at der måske netop her er en vis problematik.
Også på dette arbejdsområde inden for sundhedsvæsenet er der mangel på hænder, og ofte påvirker det snarere jordemødrene end de fødende, at de ikke føler, at de kan leve op til deres faglige ambitioner.
Her er der et område, som vi i Dansk Folkeparti finder det relevant at kigge på, og derfor ser vi meget frem til at læse, hvad Sundhedsstyrelsens svangregruppe er kommet frem til, når den forhåbentlig inden alt for længe fremlægger styrelsens anbefalinger til nye retningslinjer for svangreomsorg.
For jordemødrenes arbejdsbetingelser er os meget magtpåliggende.
Dansk Folkeparti lægger vægt på, at der selvfølgelig skal være mulighed for en vis fleksibilitet i de tilbud, som kvinderne tilbydes, da der ikke er to fødselsforløb, som er ens.
Heller ikke for den enkelte kvinde opleves fødselsforløbet ens ved de følgende fødsler.
Derfor skal der være mulighed for, at regionerne har nogle rammer, så ressourcerne bruges mere effektivt.
Der kunne det måske være ønskeligt, at ministeren på en eller anden måde får præciseret over for regionerne, hvordan de her retningslinjer er, og især når der kommer nogle nye retningslinjer, så vi får præciseret det over for regionerne, i stedet for at vi skal ind og lovgive.
I forhold til selve beslutningsforslaget er der nævnt fire punkter.
De tre er gengangere fra en tidligere omgang, men jeg må indrømme, at vi har svært ved at se, hvad der egentlig er tænkt med det fjerde punkt.
Vi synes ikke, at det er beskrevet tilstrækkeligt, og vi vil meget gerne høre, om forslagsstilleren kunne redegøre for det senere i debatten.